
HANKEDOKUMENTIDE LISA 3

(HANKELEPINGU PROJEKT)

	Hankija
	Narva Linna Arenduse ja Ökonoomika Amet

	Hankelepingu ese
	Ehitustööd

	Hanke nimetus 
	„Viktoria bastioni ja sellega seonduvad ehitustööd“

	Hankemenetluse liik
	Avatud hankemenetlus


TÖÖVÕTULEPING
Sõlmitud , [..........].2012.a
NARVA LINNA ARENDUSE JA ÖKONOOMIKA AMET, registrikood 75029524, aadress Peetri plats 3, Narva 20308 (edaspidi: Tellija), mida esindab [.............] ja [............], registrikood [...............], aadress [...............] (edaspidi: Töövõtja), mida esindab juhatuse liige [................] 
Tellijat ja Töövõtjat nimetatakse alljärgnevalt eraldi ka Pooleks ja üheskoos Poolteks
juhindudes Eesti Vabariigi õigusaktidest, läbiviidud riigihanke hanketeatest, hankedokumentidest ja hankes edukaks tunnistatud Töövõtja pakkumusest
on sõlminud töövõtulepingu alljärgnevatel tingimustel (edaspidi: Leping):
1. LEPINGU OBJEKT
1.1. Tellija annab ja Töövõtja võtab teha Viktoria bastioni ja sellega seonduvad ehitustööd lõplikus   valmiduses koos seonduvate tööde, teenuste ja toimingutega (edaspidi: Töö). 
1.2.
Töö hulka kuulub peaasjalikult Viktoria bastioni kindlustamine, restaureerimine ja konserveerimine, bastionite Viktoria ja Honor vahelise kurtiini ja selles asuva püssirohukeldri restaureerimine, välisvalgustustööd, drenaažitööd, territooriumi haljastus, teede ja platside rajamine. Töö kirjeldus on üksikasjalikumalt esitatud Lepingu punktis 2.1.2 esitatud Tehnilises kirjelduses koos lisadega (Lisa 2). 
1.3.
Töö hulka, mis tuleb Töövõtjal teha käesolevas Lepingus fikseeritud tähtaegade jooksul ja Lepingu Hinna  eest kuuluvad ka tööd, teenused ja toimingud, mida Lepingu Dokumentides ei ole otseselt nimetatud või kirjeldatud, kuid mis Lepingu olemusest tulenevalt on tavapäraselt vajalikud Töö nõuetekohaseks teostamiseks ja valmimiseks.
1.4.
Töövõtja peab Töö tegema vastavalt Lepingule nii, et Töö vastaks selle vastuvõtmisel Tellija poolt kõigile õigusaktidest ja Lepingust tulenevatele nõuetele. Muuhulgas peavad Tööl või selle esemel olema kõik õigusaktidega nõutavad load (s.h kasutusluba/load), kooskõlastused, litsentsid, sertifikaadid, heakskiidud, kinnitamised, passid jms ning Töö peab olema läbinud kõik õigusaktide ning Lepinguga nõutavad kontrollid ja protseduurid. Lepingus sätestamata tingimuste osas peab Töö vastama tavaliselt sarnasele tööle/tegevusele esitatavatele nõuetele, olema hea kvaliteediga ja võimaldama Tellija poolt Lepinguga taotletud eesmärgi saavutamist.
1.5. Töö tegemiseks nõutavate ehituslubade hankimine on Tellija kohustus. Tellija korraldab  ehitusload hiljemalt 05.01.2013.
2. ÜLDSÄTTED

2.1.
Lepingu dokumendid (edaspidi: Lepingu Dokumendid) koosnevad käesolevast Lepingust, Lepingu lisadest ning Lepingu muudatustest, mis sõlmitakse pärast käesolevale Lepingule allakirjutamist. Lepingu sõlmimisel on Lepingu Dokumentideks:

2.1.1. 
Käesolev Lepingu põhitekst.
2.1.2. 
Hankedokumentide põhitekst (Lisa 1).
2.1.3. 
Tehniline kirjeldus ja selle lisad (Lisa 2).
2.1.3. 
Töövõtja poolt riigihankes esitatud pakkumus (Lisa 3).
2.1.4.
Muud otseselt Lepingu lisana nimetatud ja sellisena Lepingule allkirjastatult lisatud dokumendid.
2.2.
Lepingu Dokumendid omavad vastastikku selgitavat ja täiendavat iseloomu. Juhul, kui Lepingu dokumentide erinevates tingimustes on vastuolu tööde mahu või kvaliteedinõude osas, lähtutakse tingimusest, mis näeb ette suurema mahu või kõrgema/rangema nõude. Juhul, kui Lepingu Dokumentides esineb erineva rangusega nõudeid, kohaldatakse rangemat nõuet.
2.3. Töövõtja kinnitab, et:

2.3.1.
tal on olemas Töö tegemiseks ja Lepingu nõuetekohaseks täitmiseks vajalikud kogemused, know-how, vahendid, tööjõud, registreeringud ja tegevusload.
2.3.2.
ta on piisava põhjalikkusega tutvunud töömaa seisundi ja olukorraga ning omab arusaama teostatava Töö mahtudest ja piiridest.
2.3.3.
ta on arvestanud Töö iseloomust ning töömaa omapäradest tulenevate võimalike riskide ja asjaoludega, s.h kohalduvate arheoloogia-, muinsuskaitse- ja looduskaitsealaste piirangutega.
2.3.4. 
 ei esine teadaolevat asjaolu, mis takistaks Töövõtja poolt Lepingu nõuetekohast ja tähtaegset täitmist Lepingus kokkulepitud tasu eest.
2.3.5.
olemasolevad lähteandmed ja dokumendid on Töövõtjale piisavad Töö alustamiseks ning Töö nõuetekohaseks ja tähtaegseks teostamiseks.
2.4. 
Töövõtja kui professionaalne ehitusettevõtja on omal riisikol hankedokumentide ja selle lisade ning töömaa tegeliku olukorra alusel hinnanud teostamisele kuuluvate tööde mahtu ja maksumust ning kannab nende õigsuse ja adekvaatsuse riisikot. Juhul, kui tööde tegelik maksumus osutub suuremaks kui Töövõtja poolt hankemenetluses pakkumuse maksumusena hinnatud ja esitatud, ei ole see aluseks Lepingu Hinna suurendamisele. 
3. TÖÖDE TÄHTAJAD
3.1. 
Töövõtja kohustub alustama Töö teostamisega pärast Lepingu sõlmimist nii kiiresti kui võimalik ning teostama Töö Lepingus ettenähtud tähtaegade jooksul.  Töö peab olema lõplikult valmis ja Tellijale üle antud (sh kasutusluba ja vaegtööde likvideerimine) hiljemalt 30.08.2014 (edaspidi: Lõpptähtaeg). Lõpptähtaja ületamise korral on Tellijal õigus nõuda Töövõtjalt leppetrahvi arvestusega 0,05% Lepingu Hinnast iga Lõpptähtaega ületanud päeva eest, kuid kokku mitte rohkem kui 5% Lepingu Hinnast.
3.2.
Töövõtja peab vaheetappidena Töö osad nõuetekohaselt teostama järgnevateks vahetähtaegadeks:

3.2.1.
teostatud on püssirohukeldri ja kasemattide hüdroisolatsioonitööd - hiljemalt 30.06.2013. 
3.2.2.
teostatud on kaabliliinid; vee- ja välisvõrgud; drenaaž - hiljemalt 30.11.2013.
3.2.3. teostatud on püssirohukeldri ja kasemattide sisesed restaureerimistööd - hiljemalt 30.06.2014.

3.2.4.
teostatud on 100% ulatuses välisseinad -  hiljemalt 30.07.2014.
Eeltoodud vahetähtaja ja/või -tähtaegade rikkumisel on Tellijal õigus nõuda Töövõtjalt leppetrahvi 0,05% Lepingu Hinnast iga vahetähtaega ületanud alanud nädala eest, kuid vahetähtaegade rikkumise eest kokku mitte rohkem kui 5% Lepingu Hinnast.  
3.3. 
Töövõtja peab hiljemalt 30 kalendripäeva jooksul Lepingu sõlmimisest esitama Tellijale ja omanikujärelevalvele kooskõlastamiseks tööprogrammi (edaspidi: Tööprogramm). Tööprogrammis esitatakse kõikide Töö teostamiseks vajalike tööetappide kirjeldus, tööde/tegevuste järjekord ja tähtajad ning seadmete ja materjalide tarneajad. Tööprogrammiga ei saa Töövõtja muuta Lepingu punktis 3 sätestatud Töö vahetähtaegasid ega Lõpptähtaega. Tellijal on õigus teha põhjendatud märkusi ja nõuda nende sisseviimist Tööprogrammi.

3.3.1. 
Töövõtja peab tööde planeerimisel ja Tööprogrammi koostamisel arvesse võtma nahkhiirte elupaigast tulenevate piirangute ja leevendusmeetmetega.

3.4.
 Töövõtja peab hiljemalt iga kalendrikuu viimaseks päevaks esitama Tellijale ja omanikujärelevalvele detailse töökava järgneva kalendrikuu tööde, tegevuste ja tarnete kohta. Kalendrikuu töökavas peab olema esitatud järgneval kalendrikuul teostatavate tööde järjekord, kestvus, seadmete ja materjalide tarneajad ning tööde tegemiseks vajalike seadmete/liinide väljalülitamised ühe tööpäevase täpsusega. Kalendrikuu töökavaga ei saa Töövõtja muuta Lepingu punktis 3 sätestatud Töö vahetähtaegasid ega Lõpptähtaega. Tellijal on õigus teha põhjendatud märkusi ja nõuda nende sisseviimist kalendrikuu töökavasse.
4. POOLTE ÕIGUSED JA KOHUSTUSED
4.1. Töövõtja peab:
4.1.1.
kirjalikult teavitama Tellijat ja kohalikku omavalitsust ehitustöödega alustamisest, vastav teade tuleb saata vähemalt 3 tööpäeva enne ehitustööde alustamist.
4.1.2.
hankima Töö teostamiseks vajalikud andmed, materjalid, töövahendid, tööjõu, seadmed ja konstruktsioonid, v.a need, mille hankimine on Lepingus sätestatud otseselt Tellija kohustusena. Kõigi Tööde tegemisel kasutatavad ehitusmaterjalid, ehitustooted ja seadmed (edaspidi: Ehitustooted) peavad vastama Lepingu Dokumentides ja õigusaktides kehtestatud nõuetele.
4.1.3.
hankima kõik Töö tegemiseks ja Töö hilisemaks kasutamiseks vajalikud load, litsentsid, kooskõlastused, kinnitused, s.h kaeveload, raieload ja kasutusload. Ehitusloa hankimine on Tellija kohustus.

4.1.4.
kooskõlastama Tellijaga eelnevalt kõik tööde teostamisel kasutatavad materjalid ja seadmed, mis ei ole määratletud projektdokumentatsioonis (Lisa 2).

4.1.5.
teostama kõik Töö tegemiseks vajalikud uuringud, märkimis- ja mõõtmistööd; tagama kõigi Tööga seoses nõutavate kontrollide teostamise ning sõltuvalt Töö iseloomust teostama Tööga seotud proovikäivitamised, katsetused, reguleerimised ja kasutajate koolitused.
4.1.6.

teostama Töö vastavuses Lepingu Dokumentide, õigusaktide ja Hea Ehitustavaga (Ehitusreeglite Nõukogu seisukoht, avaldatud ET–1 0207-0068). 
4.1.7.
kasutama üksnes professionaalseid ning vajalikku kvalifikatsiooni, registreeringuid, tegevuslube ja oskusi omavaid alltöövõtjaid ja tööjõudu (arvestades seejuures tööde tegemisele kohalduvaid kõrgendatud arheoloogia-, muinsuskaitse- ja looduskaitsealaseid nõudeid ja piiranguid).
4.1.8.    kasutama Töö teostamisel kvalifitseerimisdokumentides esitatud alltöövõtjaid ning kirjalikult kooskõlastama Tellijaga kõik Töö tegemisel kasutatavad alltöövõtjad enne ehitustegevuse algust. Töövõtja vastutab Tellija ees oma töötajate, allhankijate ja alltöövõtjate  tegevuse või tegevusetuse eest.
4.1.9.
teostama Tehnilises kirjelduses (Lisa 2) nõutud ulatuses projekteerimistööd. Kõik projektlahendused ja joonised tuleb kooskõlastada enne vastava töö teostamist Tellija ja omanikujärelevalvega. Tellija ja omanikujärelevalve ülevaatus või kooskõlastus ei vähenda Töövõtja vastutust tema tehtud projekteerimistööde ja nende alusel teostatud tööde vastavuse eest.
4.1.10. enne töödega alustamist kindlaks tegema kommunikatsioonide täpsed asukohad ning tagama, et tööde teostamise käigus ei vigastata ega kahjustata ehitusplatsil või naabruses asuvaid kommunikatsioone ja trasse; enne kaevetööde alustamist teiste kommunikatsioonide kaitsetsoonides kaasama/kutsuma kohale kommunikatsioonide valdajate esindajad.
4.1.11.
korraldama ehitustööde juhtimist ja vastutama tööde juhtimise eest ehitusplatsil, s.h tagama pädeva insener-tehnilise personali kasutamise ning kooskõlastama olulisemad võtmespetsialistid (s.h projektijuht, objektijuht, liikluskorralduse eest vastutav isik, tõsteseadmete kasutamise eest vastutav isik jt) eelnevalt Tellijaga.

4.1.12.
tagama vähemalt ühe objektijuhi  pideva viibimise ehitusplatsil kogu ehitusperioodi vältel. Töövõtja peab tagama kvalifitseerimisdokumentides esitatud projektijuhi ja objektijuhi pideva osalemise Lepingu täitmisel, võtmespetsialistide asendamiseks peab Töövõtja saama  Tellija eelneva kirjaliku nõusoleku. 
4.1.13.
korraldama omal kulul kõik Töö teostamiseks vajalikud ehitusaegsed ühendused, kommunikatsioonid ja teenused (elekter, vesi, kanalisatsioon, küte, side jm) ning tasuma nende eest.
4.1.14.
korraldama ja tagama ehitusplatsi ning seal asuva Töövõtja ja alltöövõtjate vara valve kuni Töö üleandmiseni Tellijale.

4.1.15.
tagama ehitusplatsi turvalisuse ja piiritlemise piirdeaedadega ning välistama kõrvaliste isikute juurdepääsu ehitusplatsile/töömaale; hüvitama Töö käigus kolmandatele isikutele tekitatud kahjud.
4.1.16.
kooskõlastatult Tellija, omanikujärelevalve ja asjakohaste ametiasutustega tagama Töö teostamiseks vajaliku juurdepääsud; tagama materjalikoormate katmise transportimise ajaks ning tolmava materjaliga koormate kaetuse, et vältida tolmu levikut.
4.1.17.
kontrollima enne mistahes tööga alustamist olemasolevate konstruktsioonide või varem tehtud tööde vastavust ja nõuetekohasust.
4.1.18.
asendama oma kulul Töövõtja, tema alltöövõtjate, töötajate ja  lepingupartnerite poolt kahjustatud Töö osad ja seadmed.
4.1.19.
tagama tööde õigusaktide kohase ja õigeaegse dokumenteerimise, s.h töökoosolekute protokollid, ehitustööde päevik, täite- ja teostusjoonised, ehitustoodete vastavussertifikaadid ning muud Töö kohaseks ekspluateerimiseks vajalikud dokumendid.  
4.1.20.
koostama kaetud tööde kohta aktid igale kaetud tööle ja esitama need ülevaatamiseks Tellijale ning omanikujärelevalvele. Kaetavale tööle järgnevat tööd ei tohi alustada enne kaetud töö ettenäitamist ning sellekohase akti mõlemapoolset allakirjutamist. Kaetud töö ettenäitamata jätmisel peab Töövõtja kaetud töö Tellija nõudel avama ja peale ettenäitamist taas sulgema omal kulul. 
4.1.21.
võimaldama Tellijal kontrollida tööde teostamist ning andma kõikide Töö tegemisega seotud asjaolude kohta Tellija nõudel Tellijale vajalikku teavet. 
4.1.22.
korraldama tööd ohutust tagaval viisil ning vastavalt kehtivatele õigusaktidele, s.h  määrusele „Töötervishoiu ja tööohutuse nõuded ehituses“, tagama oma kui ka alltöövõtjate töötajate isikukaitsevahenditega varustatuse ning eeltoodud nõuete täitmise; vastutama kõigi ülalnimetatud nõuete täitmise eest.
4.1.23.
korraldama töö ehitusplatsil vastavat jäätmehoolduse nõuetele, korraldama oma ja alltöövõtjate tööst tekkinud ehitusprahi regulaarse koristamise ja äraveo. 
4.1.24.
mitte kahjustama Töö teostamise käigus Tellija ja kolmandate isikute vara (s.h naabruses asuvaid ehitisi ja haljastust).
4.1.25.
mitte tegema põhjendamatuid takistusi naabruses asuvate ehitiste ja kinnistute kasutamisele, ei rikutaks avalikku korda ja heakorda, ei takistataks ehitusvälist liiklust ning järgitaks kohaliku omavalitsuse heakorra- ja kaevetööde eeskirja nõudeid.
4.1.26.
tagama Töö tegemisel arheoloogia-, muinsuskaitse- ja looduskaitse- ja keskkonnaalaste nõuete järgmise ja täitmise ning hüvitama kõik rikkumisega kolmandatele isikutele, riigile või Tellijale tekitatud kahjud.
4.1.27.
teatama Tellijale viivitamatult, kuid mitte hiljem kui 3 tööpäeva jooksul (avarii või avariiohu puhul 1 kalendripäeva jooksul) kirjalikult kõigist Töövõtjale teadaolevatest asjaoludest, mis võivad mõjutada Töö tähtaegset valmimist, ohustada Töö tegemist vastavuses Lepinguga, Töö vastupidavust või kvaliteeti. Avarii või avariiohu korral võtma tarvitusele kõik mõistlikult vajalikud meetmed avarii vältimiseks või selle tagajärgede likvideerimiseks ning informeerima Tellijat tarvitusele võetud abinõudest. 
4.1.28.
täitma Tellija poolt antavaid juhiseid ning korraldusi, mis ei ole vastuolus Lepingu mõtte ja tingimustega. 
4.1.29.
täitma ohutustehnika-, tuleohutuse-, töökaitse-, tööohutuse-, keskkonna ja muid nõudeid vastavalt kehtivatele õigusaktidele ja eeskirjadele.
4.1.30.
lubama Tellijal, omanikujärelevalvel ja muul selleks õigustatud isikutel igal ajal kontrollida Lepingust ja õigusaktidest tulenevate Töövõtja kohustuste täitmist ning esitama põhjendatult nõutud andmed. 
4.1.31.
andma töö Tellijale üle vabana kolmandate isikute õigustest ja nõuetest, mida nad saaksid esitada Tellija vastu ning tagama Tellijale takistamatu valduse ja omandi Töö tulemusena tekkinud varale. See kehtib ka Lepingu ülesütlemise korral. 
4.1.32.
hoiduma Lepingu täitmisel kahju tekitamist Tellijale ja kolmandatele isikutele ning hüvitama Töövõtja, tema töötaja või lepingupartneri poolt lepingurikkumisega tekitatud kahju.
4.2. Töövõtjal on õigus:

4.2.1.
püstitada omal kulul Töö tegemiseks vajalikke abirajatisi (soojakuid, piirdeid, välitualette jne).
4.2.2.
saada vastavalt Lepingu tingimustele Töö eest ettenähtud tasu.
4.2.3.
paigaldada kooskõlastatult Tellijaga ehitusplatsile ja töömaale reklaamteateid.
4.2.4.
teha Tellijale ettepanekuid projektdokumentatsiooni muutmiseks, kui Töövõtja parima professionaalse arusaama kohaselt võimaldaks muudatus teenida Töö parema lahenduse, kvaliteedi, vastupidavuse, optimaalsema maksumuse huve. Töövõtja esitab muudatusettepaneku Tellijale ja omanikujärelevalvele koos põhjendustega kirjalikult.
4.2.5.
vahetada alltöövõtjaid või võtmeisikuid, kui Tellija annab vahetusele eelneva kirjaliku nõusoleku. Seejuures peab Töövõtja arvestama, et Tellija ei anna nõusolekut muuhulgas sellisele alltöövõtjale, kes ei oma vajalikku kvalifikatsiooni, nõuetekohaseid registreeringuid või tegevuslube või on maksuvõlglane RHS § 38 lg 1 p 4 mõistes.  
4.2.6.
nõuda Tellijast tulenevate mitteõiguspäraste takistuste kõrvaldamist.

4.2.7. nõuda Tellijalt põhjendatud koostöö tegemist.
4.3. Tellija peab:

4.3.1.
Lepingule vastava Töö vastu võtma ja tasuma Töö eest lepinguga kokkulepitud mahus ja tähtaegadel.

4.3.2.
osalema vajadusel Töö tegemist ning Lepingu täitmist puudutavatel nõupidamistel ja koosolekutel.
4.3.3.
tegema Töövõtjaga heas usus koostööd ning võimaluste piires kaasa aitama Lepingu eesmärgi saavutamisele.
4.3.4. 
väljastama Töövõtjale viimase taotlusel asjakohased volikirjad, mis on vajalikud Lepingu täitmiseks (eelkõige lubade ja kooskõlastuste saamiseks võimalikult vajaminev volikiri).
4.3.5.
teatama Töövõtjale asjaoludest, mis takistavad tema kohustuste täitmist.
4.3.6.
kaasama tööde üle ehitusjärelevalve teostamiseks ehitusseadusega nõutud omanikujärelevalve. Omanikujärelevalve teostamine ei vähenda mistahes viisil Töövõtja kohustusi ega vastutust, sealhulgas Töövõtja kohustust teostada regulaarset järelevalvet oma alltöövõtja tööde ja tegevuse üle.

4.4. Lisaks muudele Lepingus ja õigusaktides sätestatud õigustele on Tellijal õigus:

4.4.1.
vajadusel vähendada Lepingujärgse Töö mahtu, millisel juhul toimub Lepingu Hinna vähendamine ärajäetavate tööde maksumuse võrra. Ärajäetavate tööde maksumuse arvestamise aluseks on Töövõtja pakkumuses toodud ühikmaksumused, vastava töö kohta pakkumuses hinna puudumisel aga selle töö tavaline turuhind. 
4.4.2. 
tellida Töövõtjalt muudatus- ja lisatöid. Muudatus- või lisatööde tellimisel sõlmitakse selle kohta Poolte kirjalik kokkulepe, milles määratakse vastava töö maht, maksumus ja selle võimalik mõju Lepingu tähtaegadele ning Lepingu Hinnale. Kokkuleppele mittejõudmisel on Tellijal õigus vastav lisa- või muudatustöö tellida kolmandalt isikult ning Töövõtja peab võimaldama vastaval isikul töid takistamatult teostada. 
4.4.3. 
kui Töövõtja rikub Lepingust või õigusaktist tulenevat kohustust, võib Tellija esitada Töövõtjale nõude rikkumise kõrvaldamiseks (edaspidi: Ettekirjutus), andes selles Töövõtjale rikkumise kõrvaldamiseks mõistliku kestvusega tähtaja. Kui Töövõtja ei täida Ettekirjutust Tellija määratud mõistliku tähtaja jooksul, on Tellijal õigus nõuda täiendavalt muule leppetrahvi 80 eurot iga Ettekirjutuse täitmisega viivitatud päeva eest. 
4.4.4. 
peatada Töö teostamine. Juhul, kui selline peatamine ei ole tingitud Töövõtjast või asjaolust, mille riisikot Töövõtja kannab ja see kestab üle 3 kalendripäeva, on Töövõtjal õigus nõuda Tellijalt vahetähtaja edasilükkamist vastavate viivituses olnud päevade arvu võrra. Vastavad asjaolud fikseeritakse Poolte vahel kirjalikult. Selguse huvides on siinkohal märgitud, et olukord, kus töö on takistatud üksnes osaliselt ja muudes osades on Töövõtjal tööfront olemas, ei anna alust tähtaegade pikendamiseks. 
4.4.5. 
nõuda Töövõtja töötaja, alltöövõtja või alltöövõtja töötaja väljavahetamist, kui Tellijal on motiveeritud kahtlused vastava isiku kompetentsis, töössesuhtumises või hoolsuses. Seejärel peab Töövõtja nimetama operatiivselt sobiva asendusisiku ning kooskõlastama selle Tellijaga.
5. PUUDUSED TÖÖS
5.1. Kui Töös avastatakse puudusi või mittevastavusi on Tellijal õigus lisaks õigusaktides sätestatud õiguskaitsevahenditele:

5.1.1.
nõuda Töövõtjalt nimetatud puuduste või vigade tasuta kõrvaldamist;.
5.1.2. 
teha või lasta teha Töös vajalikud parandused ja täiendused Töövõtja kulul.
5.1.3. 
alandada Lepingu Hinda vastavalt Lepingu punktile 5.4.
5.1.4.
Leping erakorraliselt üles öelda.
5.2. 
Tellija peab teatama Töövõtjale asjaolust, et Töö ei vasta nõuetele, mõistliku aja  jooksul arvates mittevastavuse  avastamisest. Mittevastavus loetakse Tellija poolt piisavalt täpselt kirjeldatuks, kui Tellija kirjeldab Lepingule mittevastavust ulatuses ja viisil, milles tal on võimalik seda teha visuaalse ülevaatamise põhjal. Kui Tellija jätab õiguskaitsevahendi koheselt kasutamata, säilib tal sellele vaatamata õigus tugineda Töö või selle osa mittevastavusele ka hiljem. Tellijal on õigus mittevastavusele tugineda ka siis, kui ta oleks võinud selle tööde ülevaatuse käigus avastada. 
5.3. 
Kui Töövõtja ei täida Tellija nõuet puuduste tasuta kõrvaldamiseks Tellija määratud mõistliku tähtaja jooksul või täidab mittekohaselt, on Tellijal õigus lasta teha Töös vajalikud parandused kolmandal isikul Töövõtja kulul ja/või Leping üles öelda. 
5.4. 
Kui Töö ei vasta käesolevast Lepingust tulenevatele nõuetele, võib Tellija alandada Lepingu Hinda summa võrra, mille võrra mittevastavus Töös vähendas Töö väärtust. Lepingu Hinda võib alandada sõltumata sellest, kas see on juba tasutud või mitte. 

6. LEPINGU HIND JA TÖÖDE FINANTSEERIMINE
6.1. 
Tellija tasub Töövõtjale nõuetekohaselt teostatud Töö eest  ________________ eurot (Lepingu Hind), millele lisandub käibemaks. Lepingu Hind sisaldab kõiki Töövõtja riske, tasusid ja kulusid ning tema kasumit. Töövõtja ei või nõuda Töö teostamise eest muu summa ega tasude maksmist peale Lepingu Hinna, s.h ei ole Töövõtjal õigus nõuda mistahes täiendavaid summasid tulenevalt inflatsioonist, ehitushinnaindeksi tõusust, materjalide, seadmete, tööjõu ja teenuste kallinemisest või mistahes teiste kulude  muutumisest Lepingu kehtivuse ajal. Mistahes täiendava tasu maksmise kohustus on Tellijal üksnes juhul, kui selle kohta on kirjalik Tellija nõusolek.
6.2.
Lepingu Hind hõlmab reservi 7% Lepingu Hinnast (edaspidi: Tellija Reserv). Tellija Reservi kasutatakse vaid juhul, kui ilmneb täiendavate- või muudatustööde vajadus, mida Tellija (hankija) Lepingu sõlmimisel ette ei näinud. Tellija Reservi kasutamise üle otsustab Tellija Töövõtja ettepanekul või iseseisvalt. Juhul, kui Reservi ei kasutata või jääb osaliselt kasutamata, siis arvestatakse vastav summa punktis 6.1 toodud Lepingu Hinnast maha ning see Töövõtjale maksmisele ei kuulu.
6.3.

Tellija maksab Töövõtjale Lepingu Hinna osade kaupa vastavalt igakuistele teostatud tööde protsenteerimisaktile (edaspidi: Vaheakt). Töövõtja koostab iga kalendrikuul tehtud tööde kohta Vaheakti ning esitab selle Tellijale ja omanikujärelevalve ülevaatuseks ja aktsepteerimiseks. Vaheaktis näidatakse ära kogu Lepingu maksumus, enne konkreetset Vaheakti akteeritud maksumus, jooksevkuu tööde maksumus ja lepinguline jääk. Tellija allkirjastab 5 (viie) tööpäeva jooksul Vaheakti või esitab põhjendatud vastuväited sellest keeldumiseks. 
6.4. 
Mõlemapoolselt allkirjastatud Tööde Vaheakti alusel koostab ja esitab Töövõtja arve ning Tellija peab selle tasuma 21 (kahekümne ühe) päeva jooksul arvates arve kättesaamisest. 

6.5.
Vaheakti aktsepteerimine ei välista Tellija õigust hilisemalt kasutada tööde osas õiguskaitsevahendeid ja esitada tööde suhtes pretensioone. Vaheakti aktsepteerimine ja selle alusel väljastatud arve tasumine ei tähenda Tellija poolt Töö osa vastuvõtmist ning tegemist on tööde jooksva finantseerimisega. Kui hilisemalt ilmneb tööde maksumuse ülehindamine või ebaõigsus varasema(te)s Vaheaktis, võib seda korrigeerida hilisemas aktis.
6.6. 
Töövõtjale tööde eest tehtava lõppmakse (edaspidi: Lõppmakse) suuruseks on 8% Lepingu Hinnast. Lõppmakse tasumine toimub vastavalt Lepingu punktile 7.4. 
6.7.
Tellija maksab Töövõtjale arve tasumisega viivitamisel Töövõtja nõudel viivist 0,05% tasumisega viivituses olevast summast iga tasumisega viivitatud päeva eest.
7. TÖÖ ÜLEANDMINE JA VASTUVÕTMINE

7.1.
Töö Tellijale üleandmiseks esitamist peab Töövõtja:

7.1.1. kontrollima kõiki tehnosüsteeme ja häälestama need normaalseks toimimiseks, korraldama kontrollmõõdistused ja katsetused võimalike puuduste tuvastamiseks ehitise osadele ja tehnosüsteemidele, mille vastavust nõuetele on asjakohane kontrollmõõdistuste ja katsetuste teel tuvastada.
7.1.2. kontrollima kõiki suluseid ja furnituure ning reguleerima neid sujuvalt toimima.
7.1.3. teostama objekti lõppkoristuse, puhastama ehitusprahist ja muust mustusest, mis ei kuulu objekti normaalse heakorra juurde.
7.1.4. asendama seadmete filtrid jms seadmed, mis olid kasutusel ehitamise ajal.

7.2. 
Töö lõplik üleandmine ja Tellija poolt vastuvõtmine toimub teostatud tööde üleandmise-vastuvõtu aktiga (edaspidi: Lõppakt). Tööde üleandmiseks Tellijale esitab Töövõtja Tellijale ja omanikujärelevalvele Töövõtja allkirjastatud Lõppakti ühes järgneva dokumentatsiooniga:
7.2.1.
Tööde täite- ja teostusdokumentatsioon, mis peab sisaldama kogu dokumentatsiooni, mis on vajalik Töö vastuvõtmiseks ja Töö ning selle hulka kuuluvate seadmete edasiseks ekspluatatsiooniks (teostusjoonised, kaetud tööde aktid, materjalide ja seadmete vastavustunnistused, sertifikaadid, katsetuste ja häälestuste protokollid, tootejoonised, skeemid, eestikeelsed kasutus- ja hooldusjuhendid, seadmete passid, ehitustööde päevik ja muu asjakohane dokumentatsioon). Töövõtja peab Tellijale samuti üle andma ka juurdepääsu ja administreerimisõigused infosüsteemide ja elektripaigaldiste osas. Täite- ja töödokumentatsioon tuleb esitada 3 eksemplaris paberkandjal ja 1 eksemplaris digitaalselt CD-l (pdf ja dwg failina).
 7.2.2.
Tööle väljastatud kasutusluba/-load.

7.3. 
Tellija on kohustatud 15 (viieteistkümne) päeva jooksul Lõppakti ja punktis 7.2 nimetatud dokumentatsiooni saamisest tööd üle vaatama ning Lõppakti allkirjastama või esitama sama tähtaja jooksul põhjendatud vastuväited keeldumisest. Töö või selle osa ajutist kasutuselevõtmist või sellele kasutusloa väljastamist ei käsitleta Töö vastuvõtmisena.  
7.3.1.
Tellija võib väiksemamahuliste vaegtööde esinemisel aktsepteerida Lõppakti, milles fikseeritakse ka vaegtööd ning nende teostamise tähtajad. Sellisel juhul peetakse Lõppmaksest kinni 3% kuni Töövõtja on vaegtööd kõrvaldanud ning vaegtööde kohase kõrvaldamise kohta on allkirjastatud kahepoolne akt. 

7.4.
Lõppakti alusel esitatud Lõppmakse arve peab Tellija tasuma 21 (kahekümne) päeva jooksul arve kättesaamisest tingimusel, et Töövõtja on esitanud Lepingu p 9.2 kohase garantiiaja tagatise. Kuni nõuetekohase garantiikirja esitamiseni ei pea Tellija Lõppmakset Töövõtjale tegema.
8. JUHUSLIKU HÄVIMISE JA KAHJUSTUMISE RIISIKO
8.1.
Juhusliku hävimise ja kahjustumise riisiko läheb Töövõtjalt üle Tellijale arvates Lõppakti mõlemapoolsest allakirjutamisest. Vaegtööde olemasolul kannab Töövõtja vaegtööde juhusliku hävimise või kahjustumise riisikot kuni vaegtööde vastuvõtmiseni Tellija poolt.
9. Tagatised ja kindlustus
9.1. 
Täitmistagatis. Töövõtja peab esitama Tellijale 2 nädala jooksul Lepingu sõlmimisest Tellija poolt aktsepteeritava krediidiasutuse või kindlustusseltsi väljastatud first-demand garantii, millega garantii andja kohustub Tellija esimesel nõudmisel täitma Lepingust tulenevad Tellija rahalised nõuded Töövõtja vastu summas 10% Lepingu Hinnast. 
Garantii peab olema jõus ja kehtiv kui Töö vastuvõtmiseni Tellija poolt Lõppaktiga. Garantii vahepealsel realiseerimisel Tellija poolt peab Töövõtja selle asendama uue Lepingule vastava garantiikirjaga. Tellijal on õigus nõuda keelduda omapoolsest maksetest kuni nõuetekohase garantiikirja saamiseni.
9.2. 
Garantiiaja tagatis. Töövõtja annab Tellijale Lepingu punktis 10 sätestatud garantiiaja kohustuste täitmise tagatisena Tellija poolt aktsepteeritud krediidiasutuse või kindlustusseltsi väljastatud first-demand garantii suurusega 2% Lepingu Hinnast. Garantiikirjaga kohustub garantiiandja täitma Tellija esimesel nõudmisel garantiist tuleneva kohustuse ehk tasuma Tellija rahalise nõude summas kuni 2% Lepingu Hinnast. Garantiikiri peab kehtib vähemalt 2 kuud pärast garantiiaja lõppu. Garantii vahepealsel realiseerimisel Tellija poolt peab Töövõtja selle asendama uue Lepingu kohase garantiiga. 
9.3.  Kindlustus. Enne tööde alustamist peab Töövõtja sõlmima:

9.3.1.
 ehituse koguriskikindlustuse (CAR) lepingu, mille tingimuste kohaselt peab kindlustus katma kõik Töö tegemisest tulenevad riskid (sh sisseseade, masinad, olemasolev ehitis jm). Kindlustuslepingu hüvitamise piirmäär peab olema vähemalt võrdne Lepingus sätestatud Lepingu Hinnaga ning omavastutusega mitte rohkem kui 5000 eurot.

9.3.2.
tsiviilvastutuskindlustuse lepingu, mille tingimuste kohaselt peab kindlustus katma kõik Töö tegemisest tulenevad riskid ja kahjud, mis võivad Tööde teostamisel tekkida kolmandatele isikutele. Kindlustuslepingu hüvitamise piirmäära peab olema vähemalt 60 000 eurot, seejuures omavastutus ei või olla suurem kui 3000 eurot.


Ehituse koguriskikindlustus ja tsiviilvastutuskindlustus võivad sisalduda ühes kindlustuslepingus, sellisel juhul kohaldatakse mõlemale kahjukindlustuse liigile Lepingus esitatud nõudeid. Töövõtja peab tagama, et kindlustuslepingutest tulenev kindlustuskaitse kehtib kuni Töö lõpetamiseni ning üleandmiseni Tellijale.  Töövõtja esitab Tellijale eelnimetud kindlustuslepingute sõlmimist tõendava poliisi ja kindlustuslepingu tingimuste ärakirja hiljemalt enne ehitustöödega alustamist. Tellijal õigus keelduda omapoolsest maksetest kuni nõuetekohase kindlustuse saamiseni.

10. TÖÖLE ANTAV GARANTII
10.1. 
Töövõtja annab Tööle garantii, mille kestuseks 24 (kakskümmend neli) kuud alates Tööde Lõppakti mõlemapoolsest allakirjutamisest. Töövõtja paigaldatud seadmetele kehtib garantiiaeg vastavalt valmistajatehase garantiitingimustele, kuid mitte vähem kui 24 kuud. 
10.2. 
Garantii algab tööde lõplikust üleandmise päevast, kui Lõppaktis ei ole  puudusi märgitud. Puuduste esinemisel algab garantiiaeg kõigi Lõppaktis märgitud puuduste likvideerimise hetkest.

10.3. 
Töövõtja on kohustatud omal kulul kõrvaldama või parandama garantiiajal ilmnevad töö defektid ning puudused peale nende avastamist või kirjaliku teatise saamist Tellijalt. Ohtlikud ja Töö kasutamist takistavad defektid/puudused tuleb likvideerida viivitamatult, ülejäänud Tellija poolt määratava mõistliku tähtaja jooksul. Kui Töövõtja ei kõrvalda defekte/puudusi Tellija antud mõistliku tähtaja jooksul või ei asu neid operatiivselt kõrvaldama vaatamata Tellija meeldetuletusele, on Tellijal õigus nõuda leppetrahvi 0,01% Lepingu Hinnast iga nimetatud kohustuse täitmisega viivitatud päeva eest, ja/või anda puuduse kõrvaldamine teha kolmandatele isikutele Töövõtja kulul.

10.4. 
Garantiiperioodi möödumine ei vabasta Töövõtjat garantiikohustuste täitmisest, kui Tellija on Töövõtjat kirjalikult informeerinud puudustest ja defektidest enne garantiiperioodi lõppemist. 

10.5. 
Töövõtja peab hiljemalt 1 (üks) kuu enne garantiiperioodi lõppu kokku kutsuma garantiikomisjoni, kuhu kuuluvad lisaks Töövõtja esindajale Tellija esindajad, kes teostavad lõpliku garantiiülevaatuse ning vormistama selle kohta akti. Juhul, kui Töövõtja pole selleks ajaks kokku kutsunud garantiikomisjoni, pikeneb garantiiperiood nende kalendripäevade (+1 kuu) võrra edasi, mille jooksul pole Töövõtja komisjoni kokku kutsunud.

11. LEPINGU MUUTMINE JA LÕPETAMINE
11.1. 
Lepingu muudatuste tegemine toimub Poolte kirjalikul kokkuleppel kooskõlas riigihangete seaduse nõuetega. 
11.2.
Lepingu võib ennetähtaegselt lõpetada Poolte kirjalikul kokkuleppel. Ühepoolne Lepingu lõpetamine on lubatud üksnes Lepingus sätestatud juhtudel.
11.3.   Töövõtjal on õigus Leping erakorraliselt üles öelda, kui:

11.3.1.
Tellija hilineb Lepingujärgse tasu maksmisega rohkem kui 30 (kolmkümmend) kalendripäeva ning ei teosta makset seejärel ka 10 (kümne) kalendripäeva jooksul arvates Töövõtja poolt esitatud kirjaliku ülesütlemishoiatuse saamisest; või
11.3.2.
Tellija rikub muul viisil oluliselt Lepingut ning ei kõrvalda olulist lepingurikkumist ka 30 (kolmekümne) kalendripäeva jooksul pärast Töövõtja poolt täitmiseks kirjalikult antud täiendavat tähtaega. 

Lepingu erakorralisel ülesütlemisel Tellija rikkumise tõttu peab Tellija Töövõtja nõudmisel  hüvitama rikkumisega Töövõtjale tekitatud otsesed kahjud. 

11.4. 
Tellijal on õigus Leping erakorraliselt üles öelda võlaõigusseaduses sätestatud juhtudel ning samuti juhul, kui Töövõtja rikub Lepingujärgset kohustust ning ei kõrvalda rikkumist ka Tellija määratud 30 (kolmekümne) kalendripäevase täiendava tähtaja jooksul. Lepingu erakorralisel ülesütlemisel Töövõtja rikkumise tõttu peab Töövõtja Tellija nõudmisel tasuma leppetrahvi 3% Lepingut Hinnast ning Tellija nõudel hüvitama otsesed kahjud ulatuses, mida leppetrahv ei katnud. 

11.5. 
Tellijal on õigus Leping sõltumata Töövõtja rikkumisest (s.h juhul, kui vähendatakse Tellija finantseerimisallikaid või katkestatakse finantseerimine) igal ajal ühepoolselt üles öelda, teatades sellest Töövõtjale vähemalt 60 (kuuskümmend) kalendripäeva ette. Sellisel juhul on Töövõtjal õigus nõuda Tellijalt hüvitist vaid ülesütlemise jõustumiseni teostatud ja dokumentaalselt tõendatud tööde ning hangitud seadmete ja materjalide eest. Vastava hüvitise saamiseks peab Töövõtja tehtud tööd ja hangitud seadmed/materjalid Tellijale üle andma.

11.6.  Poolel on õigus Leping üles öelda, kui kuulutatakse välja teise Poole pankrot.

11.7. 
Lepingu lõppemisel mistahes põhjusel kohaldatakse ka peale Lepingu lõppemist neid Lepingu sätteid, mis oma olemuse tõttu sätestavad Poolte õigusi ja kohustusi pärast Lepingu lõppemist. See kehtib muuhulgas sätete kohta, mis määravad Pooltevaheliste vaidluste lahendamise, garantiist tulenevad õigused ja kohustused, konfidentsiaalsuse ning Poolte vastutuse.

12. POOLTE ESINDAJAD JA POOLTEVAHELISED TEATED

12.1. 
Kõik Lepingu ja selle täitmisega seotud teated ja tahteavaldused tuleb esitada Poole esindajale kirjalikult alltoodud kontaktandmetel. Kirjalikuks esitamiseks loetakse üleandmist allkirja vastu või tähtkirjaga, samuti esitamist elektronposti teel. 

Tellija:

Kontaktisik ja volitatud esindaja: …………………………….

Postiaadress: .............................................


Faks: ……………………………




Elektronposti aadress: ………………………..

Töövõtja:

Kontaktisik ja volitatud esindaja: ………………………………



Postiaadress: ……………………………




Faks: …………………………..





Elektronposti aadress: ……………………………
12.2. 
Kõik Tellijale adresseeritud teated ja avaldused tuleb Töövõtjal edastada samaaegselt ka omanikujärelvalvele. Pool peab viivitamatult teatama teisele Poolele punktis 12.1 toodud kontaktandmete või kontaktisiku muutumisest. 
12.3. 
Pool vastab saadud teatele 3 päeva jooksul kättesaamisest, kui teates ei ole palutud kiiremat reageerimistähtaega või teade ei ole üksnes informatiivse iseloomuga. 
13. TÖÖKOOSOLEKUD
13.1. Korralised ehitusplatsi töökoosolekud toimuvad vähemalt 2 (kaks) korda kuus. Korraliste koosolekute toimumise täpse aja ja koha lepivad Pooled kokku.

13.2. Erakorralised koosolekud toimuvad ühe poole nõudmisel mitte hiljem kui 1 (ühe) tööpäeva jooksul alates sellekohase kirjaliku teate esitamisest teisele Poolele.

13.3. Töövõtja on kohustatud osalema kõikidel koosolekutel. Kõigi koosolekute kohta koostatakse koosolekute protokolli, mis allkirjastatakse Poolte esindajate poolt. Pooled on kohustatud oma tööde teostamisel kinni pidama koosolekutel protokollitud otsustest.

14. LÕPPSÄTTED
14.1.
Lepinguga seoses tekkivad Poolte vaidlused ja lahkhelid lahendatakse läbirääkimiste teel. Selle ebaõnnestumise korral lahendatakse vaidlus Viru Maakohtu Narva kohtumajas.
14.2. 
 Töövõtjal ja tema alltöövõtjal säilivad Lepingu täitmisel loodud teostele isiklikud autoriõigused nende poolt koostatud ehitus-tehnilisele dokumen​tatsioonile ja nende poolt autoriõigustega kaitstud teostele.  Juhul, kui Töö käigus loodavate materjalide ja dokumentide näol on tegemist autoriõigusega kaitstud teosega/materjaliga, loetakse käesolevat Lepingut ühtlasi autorilepinguks autoriõiguse seaduse tähenduses alljärgnevate tagajärgedega:
14.2.1.
Töövõtja annab üle ja loovutab Lepingu sõlmimisega Tellijale kõik autoriõiguse sisuks olevad varalised õigused, s.h Töövõtja töötajate ja lepingupartnerite poolt Töö käigus loodavatele teostele/materjalidele;


14.2.2.
Töövõtja annab Lepingu sõlmimisega Tellijale üle omandi Tööle, sealhulgas Töö esemeks olevatele dokumentidele;

14.2.3. Lepingu alusel Töövõtjale makstav tasu sisaldab ka autoritasu autoriõiguse seaduse tähenduses.

14.3. 
Lepingu, selle sisu ja Lepingu täitmise käigus avaldatav informatsioon on konfidentsiaalne. Kummalgi Poolel ei ole õigus konfidentsiaalset infot avaldada kolmandale isikule ilma teise Poole kirjaliku nõusolekuta, välja arvatud seaduses ettenähtud kohustuslikel juhtudel. Lepingus sätestatud konfidentsiaalsuse nõue ei laiene informatsiooni avaldamisele Poolte audiitoritele, õigusnõustajatele ja krediidiasutustele.
POOLTE ALLKIRJAD:
Tellija:
              Töövõtja:


